Pahat kielet kertovat, että opetusministeri Sanni Grahn-Laasonen osti pirkanmaalaisten puoluekokousedustajien ääniä kaverilleen Alexander Stubbille, kirjoittavat Olli Ainola ja Tommi Parkkonen.

JARNO JUUTI

Nopeasti suomalaisen politiikan huipulle kiivennyt opetus- ja kulttuuriministeri Sanni Grahn-Laasonen (kok) on lahjakkaampi poliitikko kuin moni tajuaa. Kokoomusministeri ei ole pelkkä himoleikkaaja. Hän osaa myös siltarumpupolitiikan.

Kynsiään Grahn-Laasonen väläytti viime viikolla.

Opetusministeri vei hallituksen talouspoliittisen ministerivaliokunnan kumileimasimeen ehdotuksensa, jonka mukaan hallitus antaa Tampereen uudelle kiekkohallille valtiontukea 18 miljoonaa euroa.

Ehdotus meni sukkana läpi.

Päätös tuli puskista. Se yllätti täydellisesti monet urheiluvaikuttajat, hallituspuoluekollegat ja virkamiehet, jotka eivät kuulu ministerin sisäpiiriin.

Osa valtion liikuntaneuvoston jäsenistä hermostui luettuaan opetusministeriön laatiman päätöstiedotteen. Jotkut säikähtivät, että ministeri tyhjentää kerralla liikuntapaikkarakentamisen varatut tuet tamperelaisten suurhalliin.

///

Liikuntaneuvosto on iso asiantuntijaelin, joka esimerkiksi arvioi uusien liikuntapaikkojen tarkoituksenmukaisuutta ja tukitarpeita.

Neuvosto oli vastikään punninnut Tampereen kiekkokeskuksen neljän miljoonan tukieuron arvoiseksi liikuntapaikaksi.

Grahn-Laasosen käsittelyssä tuki oli kuitenkin paisunut 14 miljoonaa euroa valmisteluputkessa olleen neljän miljoonan päälle. Kynänvetonsa hän oli tehnyt käyttäen ministerin vapaata harkintavaltaa.

Valtavia koulutusleikkauksia valittaneelle akateemisille yhteisölle Grahn-Laasonen on vastannut kopeasti ja selittänyt, ettei rahaa ole. Yhtäkkiä ministerin pöytälaatikosta kuitenkin löytyy iso tukku isännätöntä kahisevaa.

Mitä oli tapahtunut?

///

Tampereen kiekkokeskus on monitoimiareena, johon rakennetaan kilpa- ja harjoitusjäähallit oheistiloineen.

Areena on sydän Tampereen kunnianhimoiselle, lähes puolen miljardin euron ydinkeskustan aluerakentamishankkeelle. Lankoja pitää käsissään kaupunginhallituksen liiketoimintajaosto, jonka puheenjohtaja on kiekkokeisari, kokoomuspoliitikko Kalervo Kummola - Tampereen The Kummisetä.

Grahn-Laasosen junaileman tukipäätöksen mukaan valtio tukee kolmen vuoden aikana hallin rakentamista 18 miljoonalla. Neljä miljoonaa valtio maksaa liikuntapaikkarakentamisen määrärahoista ja 14 miljoonan " ministerilisän " valtio pulittaa tosiasiassa opetus- ja kulttuuriministeriön yleismäärärahoista.

Päätösmuiston mukaan 14 miljoonan tukipotin Grahn-Laasonen ottaa ministeriölle " palautuneista käyttämättömistä veikkausvoittovaroista ja osittain tulouttamalla Veikkauksen jakamattomia rahastoituja voittovaroja. "

Päätöksen tehdessään Grahn-Laasonen on saattanut rikkoa hyvän hallinnon periaatteita. Tuki kuuluisi nimittäin säännösten mukaan käsitellä yritystukineuvottelukunnassa. Tämän vaiheen ministeri ainakin ohitti.

Lisäksi valtion liikuntaneuvosto olisi varmasti halunnut antaa asiasta lausunnon - kuten lain mukaan sen tehtäviin kuuluu. Mutta ministeri ei antanut heille tätä mahdollisuutta. Toki samaisen lain mukaan ministeriö voi ohittaa liikuntaneuvoston, jos sille on painavat perusteet. Nyt pohditaan, oliko.

Valtiontuki tosin saattaa vielä kaatua. Yli 15 miljoonan euron investointituet urheilupaikkarakentamiseen vaativat aina EU-komission luvan. Komissio ottaa kantaa todennäköisesti loppuvuodesta.

///

Tamperelaiset kehuvat, että halli toteutuisi ilman valtiontukea. Tätä osoittaa se, että Tampereen valtuusto hyväksyi oman rahoitusosuutensa pari viikkoa ennen tietoa Grahn-Laasosen junailemasta tuesta.

Kiinnostavinta on tuen päätösajankohta.

Ilmeisesti mitään todellista tarvetta ei ollut siihen, että maan hallituksen piti tehdä tukipäätös juuri nyt. Ministerin kiireestä kielii se, että virkamiehet saivat valmistelumääräyksen vasta tänä keväänä ja lisäksi ministeri ohitti valtion liikuntaneuvoston ja lakisääteisen yritystukineuvottelukunnan.

Johtuisiko hötkyily poliittisista syistä?

Valtion rahakirstun ylimmäisen vahdin, valtiovarainministeri Stubbin pesti on katkolla kokoomuksen puoluekokouksessa ensi lauantaina.

Grahn-Laasonen on Stubbin luotettu ja tukija, jonka Stubb nosti omin käsin poimien ensin kansanedustajaksi ja sitten ministeriksi - jälkimmäinen monien pitkän linjan kokoomuslaisten pettymykseksi. Ja siitä syntynyt kauna, koska Alex junttasi Sannin ministeriksi kuuntelematta kenttäväkeä, tai mikä pahempaa, eduskuntaryhmää, on osasyy haluun vaihtaa Stubb pois puheenjohtajan paikalta.

Pirkanmaan kokoomuksen puheenjohtaja, Tampereen kokoomuksen valtuustoryhmän puheenjohtaja kampanjoi Stubbin jatkopestin puolesta sosiaalisessa mediassa ja Kummola kaupunginkanslian käytävillä.

Jos Stubb putoaa, myös Grahn-Laasonen saattaa saada potkut hallituksesta. Ei ole mitenkään varma asia, että heidän seuraajansa olisivat yhtä höveleitä rahanjakajia.

Pahat kielet sanovat, että Grahn-Laasonen osti pirkanmaalaisten puoluekokousedustajien ääniä kaverilleen Stubbille.

Ja se on herättänyt närää sekä kokoomuslaisissa että muiden hallituspuolueiden jäsenissä. Opetusministerin toimintaa kuvaillaan Iltalehdelle " poikkeukselliseksi ja ennenkuulumattomaksi " . Grahn-Laasosen myöntämää rahoitusta pidetään " älyttömänä tässä taloustilanteessa " .

Kiivaimmat vertaavat toimintaa " italialaiseen rahanjakoon " .

///

Ainakin lisätukipäätös kiekkohallille syntyi tiettävästi vasta sen jälkeen, kun Tampereen vahva urheilu- ja kokoomusvaikuttaja Kummola oli käväissyt vierailulla opetus- ja kulttuuriministeriössä.

Ja kun valtion rahat varmistuivat, Pirkanmaalla alkoi kovan luokan tukikampanjointi Stubbin puolesta.

Ja Pirkanmaa on kokoomuksen puheenjohtajapelissä merkittävä piiri monella tapaa.

Jos logiikkaketju pitää paikkansa, Kummola on vetänyt Grahn-Laasosta nenästä: kokoomuksen puoluekokousedustajia ei edes Kummola pysty määräilemään, mutta Grahn-Laasonen ei sitä välttämättä vielä tiedä.

Mutta tietääkö puheenjohtajapaikastaan tiukasti taisteleva Stubb?

Ja se tärkein kysymys: mitä hän tietää hallihankkeen, sen oudon lisärahoituksen ja Pirkanmaalla käytävän puheenjohtajakampanjoinnin mahdollisista yhteyksistä?